Tomo Medved
Tomo Medved (Cetingrad, 1968.), umirovljeni brigadni general Hrvatske vojske, aktualni ministar branitelja u Vladi Republike Hrvatske.

Životopis 

Rođen je u Šiljkovači u općini Cetingrad. Završio je srednju strojarsku školu, radio u Hrvatskim željeznicama. 

Po stručnoj spremi Medved je VSS, završio je poslovnu ekonomiju i financije te govori engleski jezik. 

U studenom 1990. kao dragovoljac se javio u postrojbu Jedinice za posebne namjene MUP-a u Rakitje. 

Iduće godine je postavljen na dužnost zapovjednika voda u 2. bojni 1. gardijske brigade, a kasnije i zapovjednika satnije. 

Tri puta je ranjen. Prvi put, na početku Domovinskog rata, 16. kolovoza 1991. godine, na zapadnoslavonskom ratištu, kada je tijekom borbe pogođen gelerom u pluća. Drugi put, u listopadu 1991. godine u Pokupskom kada je zadobio prostrijelnu ranu nadlaktice. To je, kažu, smatrao ogrebotinom i nije želio napustiti suborce ni pod koju cijenu. I treći put, u lipnju 1992. kada ga je u zaleđu Dubrovnika dohvatio geler u blizini kralježnice. 

Nakon Domovinskog rata obnašao je visoke dužnosti u sastavu Oružanih snaga, a u srpnju 2006. preuzeo je dužnost savjetnika načelnika Glavnog stožera OS za kopnenu vojsku. Bio je načelnik Uprave za personalne poslove Glavnog stožera.

U čin brigadnog generala promaknut je 2009. godine. Umirovljen je na vlastiti zahtjev 2011. godine.

Završio je Zapovjedno-stožernu školu Blago Zadro, Ratnu školu ban Josip Jelačić te Defence Language Institute u SAD-u. 

Odlikovan je s nizom najviših državnih odličja poput Reda kneza Domagoja s ogrlicom, Redom hrvatskog križa, Redom hrvatskog trolista, Spomenicom domovinske zahvalnosti za 5 i 10 godina, Medaljom za sudjelovanje u operaciji "Ljeto '95". 

Imao je dvojcu braće i petoro sestara. Oba brata, stariji Milan i mlađi Ivan bili su dragovoljci Domovinskog rata. Milan je poginuo u poslijednim danima rata tijekom Operacije Oluja. Ivan je djelatna vojna osoba u Oružanim snagama.

Član je HDZ-a, a aktivno je sudjelovao u prosvjedu branitelja u Savskoj 66.

Predsjednik je Udruge veterana Tigrova te član HDZ-ovog Odbora za branitelje.

Otac je troje djece.

Premijer Tihomir Orešković ga je 15. ožujka 2016. na konferenciji za novinare predstavio kao novog ministra branitelja, a Hrvatski sabor ga je potvrdio 21. ožujka 2016.

Odlikovanja

Izvori

Hrvatski političari
Hrvatski vojskovođe
Biografije, Slunj
Članovi Hrvatske demokratske zajednice